Pellegrini, Peter, predseda NR SR (2015-03-10):
Ďakujem pekne, takže ešte raz, aby som pokračoval, v návrhu programu sa uvádza aj správa verejného ochrancu práv. Na to, aby mohla verejná ochrankyňa práv tento materiál uviesť a vystúpiť v rozprave, je potrebný súhlas Národnej rady Slovenskej republiky. Navrhujem preto, aby sme tento súhlas vyslovili schválením programu ako celku, keďže nikto iný nepredložil iný návrh. Budeme teda hlasovať o navrhnutých zmenách a doplneniach, tak ako zazneli teraz na úvod schôdze. Takže na úvod budeme hlasovať o návrhu pána poslanca Lipšica, ktorý požiadal, aby vláda predložila informáciu o možnostiach pomoci a poskytnutia azylu príslušníkom náboženských menšín na Blízkom východe a podala informáciu o kapacitných možnostiach týchto zariadení, ktoré na takýto účel máme k dispozícii. Prezentujme sa a hlasujme. Poprosím kolegov naozaj, keby do budúcna, ak môžu, na malom papieriku to napísané priniesli, pretože nechcem urobiť chybu pri interpretácii tých vašich požiadaviek. (Hlasovanie.) Prítomných 133 poslancov, za hlasovalo 57, proti 6, zdržalo sa 66, nehlasovali 4. Tento návrh sme neschválili. Pán poslanec Huba navrhuje zaradiť, požiadať vládu, o predloženie ešte na tejto schôdzi, o informáciu o účasti a priebehu rokovaní o dohode o voľnom obchode, tzv. TTIP dohoda. Nech sa páči, prezentujme sa a hlasujme. (Hlasovanie.) Prítomných 133 poslancov, za 57, proti 5, zdržalo sa 70, nehlasoval 1. Tento návrh sme neschválili. Pán poslanec Kollár navrhuje zaradiť ako bod rokovania tejto schôdze aj bod programu s názvom Analýza politiky kvantitatívneho uvoľňovania Európskej centrálne banky. Prezentujme sa a hlasujme. (Hlasovanie.) Prítomných 136 poslancov, za bolo 57, proti 3, zdržalo sa 76. Tento návrh sme neschválili. Pán poslanec Kollár, ale chcem vás informovať, že predvolám pána guvernéra Národnej banky do Národnej rady, nakoľko Národná rada ho aj do jeho funkcie ustanovila a zvolila a budem sa ho pýtať, prečo postupuje tak, ako postupuje vo veci požiadaviek na informáciu od finančného výboru a budem vás o tom informovať. Pán poslanec Mikloško navrhol, aby sme aj na pôde Národnej rady Slovenskej republiky prerokovali stratégiu pre ľudské práva, ktorú prijala vláda Slovenskej republiky. Prezentujme sa hlasujme o tomto návrhu. (Hlasovanie.) Prítomných 130, za bolo 48, proti 2, zdržalo sa 79, nehlasoval 1. Návrh sme neschválili. Pán poslanec Érsék navrhuje, aby sme spojili rozpravu o bodoch 32 a 33? Dobre si pamätám? Body 32 a 33, nakoľko spolu súvisia. Prezentujme sa hlasujme. (Hlasovanie.) Prítomných 135 poslancov, za bolo 62, zdržalo sa 72, nehlasoval 1. Tento návrh sme neschválili. Ďalej pán poslanec Hlina navrhol, aby sme bod s parlamentnou tlačou 1259 presunuli na májovú schôdzu. Je všeobecný súhlas s takýmto návrhom? (Súhlasná reakcia z pléna.) Ďakujem pekne. Takže bod 1259 bude presunutý z programu tejto schôdze na nasledujúcu. Ďalej navrhol, aby pán minister Borec podal správu o legislatívnych krokoch, ktoré majú prispieť k zlepšeniu pozície subdodávateľov pre veľké spoločnosti, ktoré sú častokrát v reštrukturalizácii, účelovej. Poprosím, prezentujme sa a hlasujme. (Hlasovanie). Prítomných 134, za 59, zdržalo sa 74, nehlasoval 1. Tento návrh sme neschválili. Stále odporúčam kolegyne a kolegovia pokúsiť sa najprv vždy aj tú tému na výboroch, kde by mohla byť odborná diskusia a potom do pléna, ale samozrejme, máte na to právo navrhovať to priamo do pléna. Pán poslanec Chren navrhol vypustiť bod 13 z rokovania, je to tlač 1337 a je to zákon o odpadoch, ktorý navrhuje vypustiť z rokovania tejto schôdze. Prezentujme sa a hlasujme. (Hlasovanie.) Prítomných 135, za 56, proti 69, zdržalo sa 8 poslancov, nehlasovali 2. Návrh sme neschválili. Posledným návrhom bol návrh pána poslanca Kadúca, aby sme dali hlasovať o tom, že sa zaradí bod odvolanie predsedu NKÚ, ale o tomto vašom návrhu pán poslanec, nemôžem dať hlasovať, pretože takú procedúru v terajšom stave ani nie je prípustné v Národnej rade vykonať. Ďakujem pekne. Vyčerpali sme všetky návrhy, ktoré sme... Pán poslanec Kadúc, nech sa páči.